
ΚΟΙΝΟ_ΤΟΠΙΑ, Κίνηση ΠΡΟΤΑΣΗ, Πολίτες Εν Δράσει κ΄ ΟΙΚΙΠΑ στήριξαν τη δράση ανακύκλωσης ηλεκτρικών κ΄ηλεκτρονικών συσκευών
          Με επιτυχία πραγματοποιήθηκε για άλλη μια φορά η ανακύκλωση ηλεκτρικών/ηλεκτρονικών συσκευών το Σάββατο 28 Ιουνίου 2014 που συνδιοργάνωσαν η Αντιδημαρχία Καθαριότητας του Δήμου Πατρέων και η Εταιρεία «Ανακύκλωση Συσκευών Α.Ε.» με την υποστήριξη τoυ Πανεπιστημιακού Νοσοκομείου Ρίου και των Μη Κυβερνητικών Οργανώσεων «Πολίτες Εν Δράσει», ΚΟΙΝΟ_ΤΟΠΙΑ, Οικολογική Κίνηση Πάτρας και Κίνηση ΠΡΟΤΑΣΗ. 


Στα σημεία συγκέντρωσης των συσκευών δηλαδή στο πάρκινγκ Γ. Καλεντζιώτη, Ακτής Δυμαίων και Παπαφλέσσα, και στο Πανεπιστημιακό Νοσοκομείο του Ρίου υπήρχαν ειδικά containerς όπου μαζεύτηκαν δεκάδες μικροσυσκευές, όπως τηλεοράσεις, ηλεκτρικοί ανεμιστήρες, ηλεκτρικά σίδερα, αποχυμωτές, ηλεκτρικές σκούπες, εκτυπωτές, στεγνώματος μαλλιών, καφετιέρες, φαξ, στερεοφωνικά, ηλεκτρικά θερμαντικά σώματα τηλέφωνα κ.α. από τους 93 συμπολίτες της Πάτρας που πήραν μέρος στη δράση.
Επιπλέον όσοι είχαν εξαρτήματα ηλεκτρονικών υπολογιστών και ήταν σε καλή κατάσταση, τα παρέδωσαν στους «Πολίτες Εν Δράσει», για να τα αξιοποιήσουν εξοπλίζοντας εργαστήρια Πληροφορικής σε διάφορα σχολεία της περιοχής. 

Έχοντας ως βασική αρχή ότι το Περιβάλλον που ζούμε δεν το κληρονομήσαμε από τις προηγούμενες γενιές αλλά το δανειστήκαμε από τις επόμενες και έχουμε χρέος να το διαφυλάξουμε και να το διαχειριστούμε με τρόπο που να μην εκθέτουμε σε κίνδυνο φυσικούς και ανθρώπινους πόρους η ενέργεια αυτή αποτελεί συνέχεια των επιτυχημένων, ανάλογων δράσεων που έχουν πραγματοποιηθεί στο παρελθόν. Στόχος είναι οι πολίτες να συνειδητοποιήσουν τη σημασία της ανακύκλωσης και να αλλάξουν συμπεριφορά ως προς τον τρόπο απόρριψης των παλαιών συσκευών τους. 

Η οριστική βέβαια ανατροπή της καταστροφικής συμπεριφοράς που ακολουθείται εδώ και δεκαετίες θα γίνει όταν θα υπάρξει μόνιμο, εκτεταμένο και καθημερινά προσβάσιμο δίκτυο συλλογής όπου οι πολίτες της Πάτρας θα αποθέτουν τις άχρηστες συσκευές τους χωρίς να επιβαρύνουν και μολύνουν το περιβάλλον. 

